Angus Buchan: Hulp vir biddag stroom inFoto: Alet Pretorius Die evangelis Angus Buchan sê hy is steeds vas oortuig dat die It’s Time-byeenkoms, wat op 22 April buite Bloemfontein in die Vrystaat gehou gaan word, Suid-Afrika gaan verander. “My preekprogram vir 2017 was reeds vol; ek het verlede jaar al my oorsese preekgeleenthede gekanselleer. Ek het nie geweet hoekom nie, maar God het duidelik geweet,” het Buchan Woensdag in ‘n telefoniese onderhoud met Maroela Media gesê. “Veral in die lig van verlede week en dié week se gebeure; hoeveel erger kan dit nog raak voor mense besef ons moet saam bid? Daar is een ding waaroor ek baie sterk voel en dit is dat ons saam moet bid.” Volgens Buchan blyk dit dat daar meer as een miljoen mense gaan opdaag vir die geleentheid. “Mense bel van reg oor die wêreld om te sê hulle kom, daar het net vanoggend ŉ vrou van Nieu-Seeland gebel en gesê sy bring haar dogter. Daar is selfs treine wat van Kaapstad af kom vir die geleentheid.” Buchan het gesê 17 omliggende plase se gras word gesny in voorbereiding vir dié dag. “Daar is 27 trekkers geborg om daarmee te help. Een boer van Reitz het gesê dis vir hom te ver, hy kan nie self kom nie, toe betaal hy die diesel van R15 000 uit sy eie sak. Daar is vier Interlink-busse vol toiletpapier geskenk! Ons het al 1 000 toilette vir die dag. Daar gaan 35 ingange wees,” het Buchan gesê. “Met ons grootste Mighty Men-konferensie het ons ses mobiele stasies met klank en skerms gehad tussen die gehoor om seker te maak almal kan hoor en sien. Vir dié biddag gaan ons nou 37 hê, want as jy heel agter staan sal jy nie eens die platform kan sien nie,” verduidelik Buchan. “Selfs die generaal van Bloemfontein se weermagbasis het laat weet hy kom en hy bring sy soldate saam – nie vir veiligheid nie – om te bid!”. Maroela Media het vroeër berig die dag se mediese dienste alleen sal R3 miljoen kos. “Die jong dokters van Bloemfontein het reeds aangebied om gratis te kom help. Ons het al 5 000 vrywilligers, dis regtig ongelooflik,” het Buchan gesê. “Daar is ŉ boer van Botswana wat nie eens sy naam genoem wil hê nie – hy het hierheen gevlieg, ŉ bakkie gehuur, hand-arbeiders gehuur en vir ons al die heinings tussen die plase mooi netjies kom oprol en toe weer teruggevlieg. Is dit nie ongelooflik nie? “Wilde Als, die hoofplaas waar die byeenkoms gehou word, is ‘wild aloe’ in Engels. Dit het genesingseienskappe. Ek dink nie dis toevallig nie. Mense sal daardie dag in hulle stoele genees word sonder dat daar hande op hulle gelê word of hulle gesalf word.” Buchan het gesê die land se grootste probleem is vrees. “Mense word lam gelaat deur vrees, stres en angstigheid. Ek glo dat mense 22 April fisiek, emosioneel en verstandelik genees sal word. Kerke moet ook hul verskille opsy skuif. So ’n groot groep mense het die potensiaal om ons land te verander”.